b'\n_START_ARTICLE_\nGil Semedo\n_START_SECTION_\nPrimers anys\n_START_PARAGRAPH_\nGil Semedo va n\xc3\xa9ixer a Santiago, Cap Verd, i quan tenia sis anys es va traslladar als Pa\xc3\xafsos Baixos, on continua vivint. Es va donar a con\xc3\xa8ixer l\'any 1990 quan va participar en la final del concurs de talents de la televisi\xc3\xb3 neerlandesa Sound Mix Show, amb 15 anys. Va editar el seu primer senzill, "Menina", el 1991.\n_START_SECTION_\n1991-1993: Menina i Caboswing\n_START_PARAGRAPH_\nL\'any 1992, Gil va editar el seu \xc3\xa0lbum de debut "Menina" amb el nom art\xc3\xadstic de "Gil & the Perfect 2". Despr\xc3\xa9s de fer una gira mundial, va editar el seu segon treball, "Caboswing", l\'any 1993.\n_START_SECTION_\n1994-1995: Separadu i Verdadi\n_START_PARAGRAPH_\nL\'any 1994 va editar el seu tercer \xc3\xa0lbum, "Separadu", que inclou temes com "Moda Bitchu", "Suzy" i "Bye Bye My Love". L\'any seg\xc3\xbcent va llan\xc3\xa7ar "Verdadi", que inclou el tema batuque "Maria Julia".\n_START_SECTION_\n1996-1999: Bodona i Nos Lider\n_START_PARAGRAPH_\nL\'any 1997, Gil va editar el seu cinqu\xc3\xa8 \xc3\xa0lbum, "Bodona", que inclou els temes "Flan", "MNos Magua" i l\'ac\xc3\xbastic "Dor". Dos anys despr\xc3\xa9s, Gil va editar el seu treball m\xc3\xa9s conegut, "Nos Lider", del qual va vendre 100.000 c\xc3\xb2pies durant els primers tres mesos. A finals de 1999, Gil va patir un greu accident, quan va caure 8 pisos en un hotel de Dakar, al Senegal, mentre gravava un v\xc3\xaddeo per al seu senzill "Nha Namorada". Gil va salvar la vida, per\xc3\xb2 va perdre el peu esquerre arran de l\'accident.\n_START_SECTION_\n2000-2002: El millor de 1991-2001 i Dedica\xc3\xa7on\n_START_PARAGRAPH_\nL\'any 2001, Gil va editar el seu primer recopilatori de la seva carrera. Aquest \xc3\xa0lbum inclou el tema bonus track "Obrigado", en el qual agraeix a tothom que el va ajudar durant la seva recuperaci\xc3\xb3. L\'\xc3\xa0lbum es va convertir en el treball musical m\xc3\xa9s venut a Cap Verd d\'aquell any. El 2002, Gil va editar "Dedica\xc3\xa7on", que inclou diversos temes d\'\xc3\xa8xit com "Fan No.1", "Casa Ku Mi", "Acreditan" i "Dedica\xc3\xa7on".\n_START_SECTION_\n2003-2007: Nha Vitoria i Best of Love\n_START_PARAGRAPH_\nL\'any 2003, Gil Semedo va participar en el Festival de Gamboa, amb gran seguiment de p\xc3\xbablic. Dos anys despr\xc3\xa9s, en 2005, el tema de Gil "Lembra Tempo" \xc3\xa9s seleccionat per la pel\xc2\xb7l\xc3\xadcula portuguesa Sorte Nula, dirigida per Fernando Fragata. La pel\xc2\xb7l\xc3\xadcula va guanyar el guard\xc3\xb3 de Millor Cinematografia al Festival Internacional de Cinema de Boston. Despr\xc3\xa9s d\'un descans de 4 anys, Gil va lla\xc3\xa7ar el seu vuit\xc3\xa8 \xc3\xa0lbum d\'estudi "Nha Vitoria" l\'any 2006.\n_START_SECTION_\n2008-2011: Cabopop i Sempri Lider\n_START_PARAGRAPH_\nL\'any 2008 edita el seu des\xc3\xa8 \xc3\xa0lbum d\'estudi, que cont\xc3\xa9 arranjaments del compositor capverdi\xc3\xa0-senegal\xc3\xa8s Manu Lima, i que s\'enregistra a Cap Verd, Fran\xc3\xa7a i els Pa\xc3\xafsos Baixos. L\'album inclour l\'\xc3\xa8xit "Cherie Mon Amour". El seu seg\xc3\xbcent treball, "Sempri Lider" mostra un Semedo que experimenta amb nous sons i ritmes; aquest treball compta amb la col\xc2\xb7laboraci\xc3\xb3 de la cantant angolana Yola Semedo, el raper capverdi\xc3\xa0 Boss AC i el cantant brasiler Loalwa Braz (solista del grup franco-brasiler Kaoma). El tema principal \xc3\xa9s un tribut a Michael Jackson i parla dels sacrificis i responsabilitats que acompanyen el fet de ser l\xc3\xadder.\n_START_SECTION_\n2012-actualitat: Brazouka, Unplugged i col\xc2\xb7laboracions\n_START_PARAGRAPH_\nL\'any 2014, Gil va posar m\xc3\xbasica a un dels espectacles de dansa de la Copa del M\xc3\xb3n de Futbol de 2014 a Brasil: Brazouka, escrit per l\'actriu, productora i activista Pamela Stephenson i produ\xc3\xaft per Harley Medcalf. L\'espectacle explica la hist\xc3\xb2ria del ballar\xc3\xad de lambazouk Braz Dos Santos, que tamb\xc3\xa9 va participar en l\'espectacle, amb coreografia d\'Arlene Phillips. Aquest espectacle es va estrenar a l\'Edinburgh Fringe el mes d\'agost del 2014 i es va representar a Sud-\xc3\xa0frica i Austr\xc3\xa0lia durant el mes de gener de 2015.\n_START_SECTION_\nFilantropia\n_START_PARAGRAPH_\nGil est\xc3\xa0 comen\xc3\xa7ant la seva pr\xc3\xb2pia fundaci\xc3\xb3 per portar equipament m\xc3\xa8dic a nens discapacitats de Cap Verd. L\'any 2015 va escriure una recomanaci\xc3\xb3 per a Musicians without Borders, elogiant la seva feina de portar consol a comunitats trencades per la guerra. Semedo tamb\xc3\xa9 ha anunciat els seus plans per portar subministraments escolars a col\xc2\xb7legis africans.\n_START_SECTION_\nProjectes empresarials\n_START_PARAGRAPH_\nDespr\xc3\xa9s d\'una carrera musical de gaireb\xc3\xa9 25 anys, Gil va decidir l\'any 2014 fundar el seu propi segell discogr\xc3\xa0fic. Gil espera col\xc2\xb7laborar amb altres artistes africans per ajudar-los en les seves carreres professionals.'